Broj: 711-I-2236-M-405/22-02-17

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Bojane Patković, vršiteljice dužnosti ravnatelja Baranjske razvojne agencije Grada Belog Manastira**,za davanjem mišljenja Povjerenstva,na 191. sjednici održanoj dana 21. listopada 2022., daje sljedeće

**MIŠLJENJE**

 **S obzirom da funkciju vršiteljice dužnosti ravnatelja Baranjske razvojne agencije Grada Belog Manastira obavlja od 1. kolovoza 2022. te da je na istu imenovana privremeno do provedbe javnog natječaja za imenovanje ravnatelja u kojem nije sudjelovala kao kandidat, Bojana Patković povodom obavljanja navedene funkcije nije dužna Povjerenstvu podnijeti imovinsku karticu ukoliko 2. studenoga 2022. na dužnost stupi ravnatelj imenovan temeljem provedenog javnog natječaja.**

 Obrazloženje

Zahtjev za davanjem mišljenja Povjerenstva podnijela je Bojana Patković, vršiteljica dužnosti ravnatelja Baranjske razvojne agencije Grada Belog Manastira. U knjigama ulazne pošte Povjerenstva zahtjev je zaprimljen 11. listopada 2022. pod poslovnim brojem 711-U-8250-M-405/22-01-3, povodom kojeg se vodi predmet broj M-405/22.

Člankom 3. stavkom 1. podstavkom 63. ZSSI/21-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog Zakona.

Uvidom u podatke sudsko registra nadležnog Trgovačkog suda u Osijeku, utvrđeno je da Baranjska razvojna agencija Grada Belog Manastira osnovana kao ustanova kojoj je jedini osnivač Grad Beli Manastir te da je Bojana Patković imenovana na funkciju vršiteljice dužnosti ravnatelja ove ustanove odlukom od 14. srpnja 2022., s početkom obnašanja dužnosti 1. kolovoza 2022.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu navodi da je zaposlena u ustanovi Baranjska razvojna agencija Grada Belog Manastir na radnom mjestu savjetnika za poduzetnike te da je odlukom Upravnog vijeća s danom 1. kolovoza 2022. imenovana na funkciju vršiteljice dužnosti ravnatelja navedene ustanove do izbora novog ravnatelja. Navodi da je Baranjska razvojna agencije Grada Belog Manastira poduzetničko-potporna institucija, odnosno lokalna razvojna agencija Grada Belog Manastira te da je Upravno vijeće navedene razvojne agencije objavilo javni natječaj za izbor i imenovanje ravnatelja, na koji se nije prijavila, niti se na isti planirala prijaviti.

Također iznosi da se postupak imenovanja ravnatelja odužio, te kako nije sigurna da bi bila smatrana obveznicom ZSSI/21-a povodom obavljanja funkcije vršiteljice dužnosti ravnatelja, odnosno da bi u tom svojstvu bila dužna Povjerenstvu podnijeti imovinsku karticu, posebice imajući u vidu da novi ravnatelj stupa na dužnost 2. studenoga 2022., kada će prestati obavljati navedenu funkciju.

Sukladno navedenome, podnositeljica traži mišljenje Povjerenstva je li dužna podnijeti imovinsku karticu.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Stoga Povjerenstvo zaključuje da je vršiteljica dužnosti ravnatelja lokalne razvojne agencije obveznik u smislu odredbe članka 3. stavka 1. podstavka 63. ZSSI/21-a, koju obvezuju zabrane i ograničenja propisana tim Zakonom, na istovjetan način na koji se na ravnatelja ove ustanove primjenjuju odredbe tog Zakona.

Međutim, iz zahtjeva za mišljenje proizlazi kako je Bojana Patković imenovana na funkciju vršiteljice dužnosti ravnatelja Baranjske razvojne agencije Grada Belog Manastira do imenovanja ravnatelja po javnom natječaju odlukom od 14. srpnja 2022., te da joj je mandat započeo 1. kolovoza 2022., slijedom čega proizlazi da je u smislu odredbe članka 43. Zakona o ustanovama imenovana na istu funkciju kako bi se osigurao kontinuitet u radu ustanove do imenovanja ravnatelja ustanove po redovitoj proceduri u javnom natječaju.

 Također, iz zahtjeva proizlazi da se podnositeljica nije prijavila na navedeni javni natječaj te da će prestati obavljati funkciju vršiteljice dužnosti ravnatelja 2. studenoga 2022., kada će na dužnost ravnatelja stupiti osoba izabrana temeljem provedenog javnog natječaja.

 Imajući u vidu okolnosti da je imenovana na privremeno razdoblje do provedbe natječaja, te da se nije prijavila na javni natječaj za imenovanje ravnatelja, zbog čega će funkciju vršiteljice dužnosti ravnatelja Baranjske razvojne agencije Grada Belog Manastira obavljati svega tri mjeseca Bojana Patković povodom njezina obavljanja nije Povjerenstvu dužna podnijeti imovinsku karticu, ukoliko navedenu funkciju prestane obavljati 2. studenoga 2022.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Bojana Patković, putem mail adrese
2. Objava na internetskoj stranici Povjerenstva
3. Pismohrana